钦定古今图书集成/方舆汇编/职方典/第1525卷 > 贵阳府古迹考 通志
## 钦定古今图书集成/方舆汇编/职方典/第1525卷 > 贵阳府古迹考 通志

本府。〈贵筑县附郭。〉

大万谷落总管府　宋开宝八年置，在城北一百二十里。明嘉靖间，移建于郡城内，今废。大罗州　在城南二里。元置，今废。

小罗县　，在城西二里。元置，今废。

瓮蓬县　，在城北四十里。元置，今为瓮蓬堡。中曹县　，在城南十里。元置，今为中曹长官司。白纳县　，在城南五十里。元置，今为白纳长官司。

三仙洞　在城东四十里翁若堡。中有三石座并列，旁有石盆仰盛岩溜，传为仙人洗头盆。铜鼓岩　在城东二里铜鼓山半有洞。

石田　去城二十五里，昔有士隐居于此，忽有道士从假牛，云“欲耕石田种玉。” 隐士与之。方耕，隐士妻来牵牛，道士怒，舍之去。至今石上耕犁之迹犹存。

仙迹石　在城北四十里牛矢屯上有人足迹，踵趾宛然。傍有亭曰“仙迹。” 今废。

仙篱　在城北八十里高岩上。相传，曾有黄冠结茅其间，至今篱存。

点易岩　在城东里许。郡人易贵，晚年创别业以读《易》。

忠节冈　在城南二里。郡人徐资战没，妻刘氏守节，既卒，合葬于此。有记。

避雨岩　：在城北里许。郡人谢三秀曾避雨于此，因题有“一啸空山避雨岩” 之句。

薛岩　在大南门外，郡人薛绍鲁故圃。岩壑有天然之致，今废为僧刹。

狮峰将台　在城西里许。明初，颍国公傅友德讲武于此。

观风台　在城南里许。明万历间建，亭其上，以镇水口。

读书台　在城北二里白岩山之半。郡人王训垒石凿池，旁植花卉，为读书之所，遗址尚存。洗马潭　在城北八十里。相传诸葛武侯南征时洗马于此。

宣慰司学　在东门内，今废。

旧贡院　在南门内，今为“贵阳营署。”

养龙坑　在县养龙司两山间，乃深池也，灵物潜其下。旧传土人于夏初植柳坑畔，择牝马系之。已而云雾晦冥，类有物与交，遂产龙驹。明洪武四年，伪夏明昇隆献良马十，其一白者乃得之于此。首高九尺，长丈馀，不可控驭，诏囊沙四百觔压而调之，久渐驯习。后行夕月，礼于清凉山，乘之如蹑云，纤尘勿惊，赐名“飞越峰” ，且命绘图藏焉。

“万卷楼　” ：在城内，郡人易贵构以贮书。

扶摇阁　在城南永祥寺中。凭高览胜，目尽溪山。昔为登临之所，今废。

“都是春风楼　” 在东山。明万历间建，今毁。甲秀楼　在城南堤下临涵碧潭，峻杰崔巍，为中流砥柱。明万历时巡抚江东之建，以培风水，后毁。

龙里县

龙里州　，在城西。元置，隶八番，今废。

古陇耸平伐长官司　，在城东十里。元置，隶新添葛蛮安抚司。今废。

贵定县

《贵定故城　》，未载处所。

《仙人迹　》，离县四十五里石上，足迹长尺馀，五指宛然。

铜鼓崖　，在城南八十里，常有赤蛇蟠其上，将大雨辄鸣。

修文县

六广等处长官司　，在县北四十里。

开州

乖西军民府　，在城东六十里。元皇庆九年，以土官阿马知府事，佩金虎符。今为乖西长官司、定番州。

南宁州　，在城南二十里。宋置为羁縻州，今废。定远府　，在州南一百里。元置，领柔州等十州、朝宗等十一县，今废。

广顺州

古筑县　，在城南一百里。元置，隶金筑府，今废。白云洞　，在州东三十里。白云洞中一隙通天，光明内映，建文君避迹时处其中。

流米洞　，在白云山罗永庵后岩畔。世传明建文君隐此，有米自洞流出供朝夕。及帝去，痴僧嫌其孔小，凿而大之，米遂绝。

跪井　在罗永庵前。明建文君隐此。山高无水，传有神龙为之涌泉，恒雨不溢，恒旸不涸。时双鲤出没其间，出则雨，没则晴，其应不爽。取水者必跪汲乃可得。

一宿洞　，在从仁里。明建文君入白云山时，经此一宿，至今无蚊。